Herodeksen, Juudean kuninkaan, aikana eli pappi Sakarias, -
joka kuului Abian pappisosastoon.
Hänen vaimonsa Elisabet oli hänkin Aaronin jälkeläisiä.
He olivat kumpikin Jumalan silmissä hurskaita ja -
elivät nuhteettomasti kaikkien Herran käskyjen ja säädösten mukaan.
Mutta lapsia heillä ei ollut, sillä Elisabet oli hedelmätön, -
ja he molemmat olivat jo iäkkäitä.
Eräänä päivänä Sakarias oli osastonsa vuorolla -
toimittamassa papin tehtäviä Jumalan edessä.
Palvelustoimia tavan mukaan arvottaessa tuli hänen tehtäväkseen -
mennä Herran temppeliin toimittamaan suitsutusuhri.
Kansanjoukko oli suitsuttamisen aikana ulkopuolella ja rukoili.
Silloin Sakariaalle ilmestyi Herran enkeli -
suitsutusalttarin oikealla puolella.
Enkelin nähdessään Sakarias säikähti ja joutui pelon valtaan.
Mutta enkeli puhui hänelle: "Älä pelkää, Sakarias.
Rukouksesi on kuultu, vaimosi Elisabet synnyttää sinulle pojan -
ja sinä annat hänelle nimeksi Johannes.
Ilo ja riemu täyttävät sinut, ja monet iloitsevat hänen syntymästään.
Hän on oleva suuri Jumalan mies. Viiniä ja väkijuomaa hän ei juo.
Jo äitinsä kohdusta asti hän on täynnä Pyhää Henkeä.
Hän kääntää Israelin kansasta monet jälleen Herran, -
heidän Jumalansa, puoleen.
Hän kulkee Herran edelläkävijänä Elian hengessä ja voimassa, -
hän kääntää isien sydämet lasten puoleen ja -
ohjaa tottelemattomat ajattelemaan hurskaiden tavoin, -
näin valmistaakseen kansan Herran tuloa varten."
Sakarias kysyi enkeliltä: "Mistä voin tietää, että niin käy?
Minähän olen jo vanha, ja vaimonikin on iäkäs."
Enkeli vastasi: "Minä olen Gabriel, yksi niistä, jotka seisovat Jumalan edessä.
Minut on lähetetty puhumaan sinulle ja tuomaan tätä iloista sanomaa.
Mutta sinun suusi mykistyy nyt, etkä kykene puhumaan -
ennen kuin sinä päivänä, jona tämä tapahtuu, -
koska et uskonut sanojani, jotka aikanaan käyvät toteen."
Kansa odotti Sakariasta, ja kaikki kummeksuivat sitä, -
että hän viipyi temppelissä niin pitkään.
Kun hän sitten tuli ulos, hän ei kyennyt puhumaan heille, -
ja siitä he ymmärsivät, että hän oli nähnyt temppelissä näyn.
Hän vain viittoili heille ja jäi mykäksi.
Palveluspäivien päätyttyä Sakarias meni kotiinsa, -
ja jonkin ajan kuluttua hänen vaimonsa Elisabet tuli raskaaksi.
Viisi kuukautta Elisabet pysytteli poissa näkyviltä. Hän ajatteli: -
"Tämän on Herra minulle tehnyt. Hän on katsonut minun puoleeni ja -
päästää minut ihmisten halveksunnasta."